CELEX: 32012D0628
Language: hu
Date: 2012-10-05 00:00:00
Title: 2012/628/EU: A Bizottság végrehajtási határozata ( 2012. október 5. ) az Amerikai Egyesült Államok jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről  EGT-vonatkozású szöveg

9.10.2012   
            
            
               HU
            
            
               Az Európai Unió Hivatalos Lapja
            
            
               L 274/32
            
         A BIZOTTSÁG VÉGREHAJTÁSI HATÁROZATA
   (2012. október 5.)
   az Amerikai Egyesült Államok jogi és felügyeleti keretrendszerének a hitelminősítő intézetekről szóló 1060/2009/EK európai parlamenti és tanácsi rendelet követelményeivel való egyenértékűségének elismeréséről
   (EGT-vonatkozású szöveg)
   (2012/628/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelminősítő intézetekről szóló, 2009. szeptember 16-i 1060/2009/EK európai parlamenti és tanácsi rendeletre (1) és különösen annak 5. cikke (6) bekezdésére,
   mivel:
   
               (1)
            
            
               A Bizottság 2009. június 12-én megbízta az Európai Értékpapírpiaci Szabályozók Bizottságát – amelynek feladatait az európai felügyeleti hatóság (Európai Értékpapírpiaci Hatóság) létrehozásáról szóló, 2010. november 24-i 1095/2010/EU európai parlamenti és tanácsi rendelettel (2) összhangban a 2011. január 1-jén létrehozott Európai Értékpapírpiaci Hatóság (EÉPH) vette át –, hogy adjon szakvéleményt az Amerikai Egyesült Államok hitelminősítő intézetekkel kapcsolatos jogi és felügyeleti keretrendszerének technikai értékelését illetően.
            
         
               (2)
            
            
               2010. május 21-i első véleményében az Európai Értékpapírpiaci Szabályozók Bizottsága két olyan területre (a módszerek és minősítések színvonalára és a minősítések közzétételére) mutatott rá, ahol jelentős eltérések maradtak fenn az egyesült államokbeli és az uniós keretszabályozás között. Majd a tőzsdei reformról és fogyasztóvédelemről szóló Dodd–Frank-törvény 2010. július 21-i hatálybalépését követően az EÉPH módosította a Bizottság részére adott szakvéleményét, megállapítva, hogy a hitelminősítő intézetekkel kapcsolatos egyesült államokbeli jogi és felügyeleti keretrendszer már egyenértékűnek minősíthető az 1060/2009/EK rendelettel.
            
         
               (3)
            
            
               Az 1060/2009/EK rendelet 5. cikke (6) bekezdése második albekezdésének megfelelően ahhoz, hogy egy harmadik ország jogi és felügyeleti keretrendszere az 1060/2009/EK rendelettel egyenértékűnek minősüljön, három feltételnek kell teljesülnie.
            
         
               (4)
            
            
               Az első feltétel szerint a hitelminősítő intézeteknek a harmadik országban engedélyezési vagy nyilvántartásba-vételi eljárás tárgyát kell képezniük és folyamatosan hatékony felügyelet és végrehajtás alatt kell működniük. A hitelminősítő intézetekkel kapcsolatos egyesült államokbeli jogi és felügyeleti keretrendszer alkotóelemei a hitelminősítő intézetek reformjáról szóló 2006. évi törvény (a továbbiakban: a hitelminősítő intézetekről szóló törvény), amelynek célja a minősítések színvonalának a befektetők védelme céljából és közérdekből történő emelése a hitelminősítési ágazaton belüli elszámoltathatóság, átláthatóság és verseny előmozdítása révén, valamint az értékpapírokról és a tőzsdéről szóló törvény (a továbbiakban: a tőzsdéről szóló törvény) 15E szakasza (3), 17. szakasza (4) és 21B(a) szakasza (5). A hitelminősítő intézetekről szóló törvény operatív rendelkezései azt követően váltak alkalmazandóvá, hogy az Értékpapír- és Tőzsdebizottság (SEC) 2007 júniusában szabályokat fogadott el a magát nemzetileg elismert statisztikai minősítési szervezetként (Nationally Recognized Statistical Ratings Organizations – NRSRO) nyilvántartásba vetető hitelminősítő intézetek nyilvántartási és felügyeleti programjának végrehajtásához kapcsolódóan. Ahhoz, hogy a hitelminősítő intézet minősítései szabályozási célból felhasználhatók legyenek, a hitelminősítőnek szerepelnie kell a SEC nyilvántartásában és a SEC folyamatos felügyelete alatt kell működnie. A SEC széles körű felügyeleti hatáskörrel rendelkezik, amely lehetővé teszi annak vizsgálatát, hogy az adott hitelminősítő intézet eleget tesz-e jogi kötelezettségeinek. Hatáskörének részét képezi a dokumentumokhoz való hozzáférésnek, vizsgálatok lefolytatásának és helyszíni ellenőrzések elvégzésének a joga, valamint az arra vonatkozó jog, hogy hozzáférést kérjen a telefonbeszélgetésekről készült felvételek és az elektronikus úton történő kommunikációk adataihoz. A SEC nemcsak a hitelminősítő intézetek, hanem a hitelminősítési tevékenységben érintett más személyek tekintetében is gyakorolhatja ezt a hatáskört. A tőzsdéről szóló törvény 15E(p)(3)(A) szakasza előírja a SEC számára, hogy minden NRSRO tekintetében legalább évente vizsgálatot végezzen és beszámoljon a vizsgálat eredményeiről (6). Amennyiben a SEC azt állapítja meg, hogy egy adott NRSRO megszegte a vonatkozó keretszabályozásból eredő valamely kötelezettségét, számos felügyeleti intézkedés áll rendelkezésére a jogsértés megszüntetésére. Ezen intézkedések körébe tartozik a nyilvántartásba vétel törlése, a minősítések szabályozási célból történő felhasználhatóságának felfüggesztése, valamint annak elrendelése, hogy a hitelminősítő intézet szüntesse meg a jogsértést. A SEC emellett jelentős mértékű bírságokat is kiszabhat az olyan hitelminősítő intézeteket illetően, amelyek nem tesznek eleget a vonatkozó követelményeknek. Következésképpen az NRSRO-k folyamatosan hatékony felügyelet és végrehajtás alatt működnek. Az EÉPH és a SEC között létrejött együttműködési megállapodás rendelkezéseket fogalmaz meg a határokon átnyúló tevékenységet folytató hitelminősítő intézetekkel szemben hozott végrehajtási és felügyeleti intézkedésekkel kapcsolatos információcseréről.
            
         
               (5)
            
            
               A második feltétel értelmében a harmadik országok hitelminősítő intézeteire az 1060/2009/EK rendelet 6–12. cikkében és I. mellékletében meghatározott, jogilag kötelező erejű kötelezettségekkel egyenértékű szabályozásnak kell vonatkoznia. Az egyesült államokbeli jogi és felügyeleti keretrendszer megfelel az 1060/2009/EK rendelet célkitűzéseinek az összeférhetetlenségek kezelését, a hitelminősítő intézetekre vonatkozó szervezeti eljárásokat, a minősítés színvonalát és módszereit, a hitelminősítések közzétételét és a hitelminősítési tevékenységre vonatkozó általános és rendszeres beszámolók készítését illetően. Következésképpen az egyesült államokbeli keretrendszer egyenértékű védelmet nyújt a tisztesség, az átláthatóság, a hitelminősítő intézetek jó kormányzása és a megbízható hitelminősítési tevékenység terén.
            
         
               (6)
            
            
               A harmadik feltétel szerint a harmadik országok szabályozási rendszerének meg kell akadályoznia, hogy az adott ország felügyeleti hatóságai és egyéb közjogi testületei befolyásolhassák a hitelminősítések tartalmát és módszereit. E tekintetben megjegyzendő, hogy a SEC és minden más egyesült államokbeli közjogi testület számára törvény tiltja a hitelminősítések tartalmának és módszereinek befolyásolását.
            
         
               (7)
            
            
               A vizsgált szempontok ismeretében megállapítható, hogy a hitelminősítő intézetekkel kapcsolatos egyesült államokbeli jogi és felügyeleti keretrendszer teljesíti az 1060/2009/EK rendelet 5. cikke (6) bekezdése második albekezdésében meghatározott feltételeket. Ezért a hitelminősítő intézetekkel kapcsolatos egyesült államokbeli jogi és felügyeleti keretrendszert az 1060/2009/EK rendeletben meghatározott jogi és felügyeleti keretrendszerrel egyenértékűnek kell tekinteni. A Bizottság az EÉPH-val együttműködésben továbbra is nyomon követi a hitelminősítő intézetekkel kapcsolatos egyesült államokbeli jogi és felügyeleti keretrendszer alakulását, valamint az e határozat meghozatalának alapját képező feltételek teljesülését.
            
         
               (8)
            
            
               Az e határozatban előírt intézkedések összhangban vannak az Európai Értékpapírbizottság véleményével,
            
         ELFOGADTA EZT A HATÁROZATOT:
   1. cikk
   Az 1060/2009/EK rendelet 5. cikke alkalmazásában a hitelminősítő intézetekkel kapcsolatos egyesült államokbeli jogi és felügyeleti keretrendszer az 1060/2009/EK rendeletben meghatározott követelményekkel egyenértékűnek tekintendő.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2012. október 5-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 302., 2009.11.17., 1. o.
   
      (2)  HL L 331., 2010.12.15., 84. o.
   
      (3)  Az USA-kódex (U.S.C.) 15. címének 78o-7. szakasza.
   
      (4)  Az USA-kódex (U.S.C.) 15. címének 78q. szakasza.
   
      (5)  Az USA-kódex (U.S.C.) 15. címének 78u-2. szakasza.
   
      (6)  Lásd a SEC 2011. szeptemberi összefoglaló jelentését az egyes NRSRO-k személyzeti vizsgálatáról.